Bulls dis gevriesde spel in koue opDie Bulls het 31 – 7 teen Lyon verloor. Foto: Oliver Chassignole/AFP. Die Bulls het met een van hul swakste vertonings van die afgelope paar jaar vorendag gekom toe Lyon hulle met 31 – 7 in ŉ Kampioenebeker-wedstryd oorrompel het. Toegegee, vir spelers wat daaraan gewoond is om in sonnige Suid-Afrika rugby te speel, was die bibberweer inderdaad iets om aan gewoond te raak. Die toeskouers het soos die Michelin-man in hul dik baadjies en wolmusse langs die veld gelyk, terwyl stoom soos rook uit ŉ wafferse rookmasjien getrek het elke keer as die voorspelers naderstaan vir ŉ skrum. In die tweede helfte het dit ook weer begin sneeu. Maar net soos oom Jannie – daar af in die straat – se ou skedonk sukkel om soggens in die wintermaande aan die gang te kom, so het die Bulls ook gisteraand gesukkel. You're stood on the wing in Lyon ????‍♂️ Josua Tuisova is running at you ???? What do you do? #HeinekenChampionsCup | @LeLOURugby pic.twitter.com/WjgE99OVYQ — Heineken Champions Cup (@ChampionsCup) January 20, 2023 Doellose skoppe was aan die orde van die dag, terwyl die Fransmanne die Bulls se skrum omtrent laat les opsê het. Die Pretorianers het al vantevore in die skrumsituasie gesukkel, maar hulle het omtrent net een rat teen Lyon geken – en dit was tru-rat. Dan het moet daar indringend na Johan Goosen se spel gekyk word. Wanneer die losskakel op alle suiers vuur, is hy ongetwyfeld een van die beste spelers ter wêreld, maar sedert hy sy terugkeer van ŉ besering gemaak het, sukkel hy met sy spelpeil en selfvertroue. Chris Smith is tans ŉ beter keuse om die nommertientrui te dra. Kurt-Lee Arendse het in die 42ste minuut die Bulls se eerste drie gedruk toe hy die spel perfek gelees het om die bal te onderskep. Selfs in die snerpende koue het hy te veel spoed en hy het maklik vir die Lyon-verdedigers weggeskaats. Good luck catching him ???? Kurt-Lee Arendse reads the play like a book and sprints allllll the way down to score the @BlueBullsRugby's opening try ????#HeinekenChampionsCup pic.twitter.com/9cb5bbvcUQ — Heineken Champions Cup (@ChampionsCup) January 20, 2023 Tog verdien Lyon ŉ klop op die skouer vir hul begeesterde spel. Hulle was honger om te wen en ŉ mens kon dit sien. Die Bulls is steeds sesde op Groep A van die Kampioenebeker-punteleer, maar hulle sal waarskynlik teen Toulouse of La Rochelle in die uitspeelwedstryd moet speel. Lyon: Drieë: Guillaume Marchand (2), Jean-Marc Doussain en Leo Berdeu. Doelskoppe: Berdeu (4). Strafskop: Berdeu. Bulls: Drie: Kurt-Lee Arendse. Doelskop: Johan Goosen.